ফিটে আর্প
ইয়ান-ফিটে আর্প (জার্মান: Fiete Arp, জার্মান উচ্চারণ: [fi:teː ɑ:p]; জন্ম: ৬ জানুয়ারি ২০০০; ফিটে আর্প নামে সুপরিচিত) হলেন একজন জার্মান পেশাদার ফুটবল খেলোয়াড়। তিনি বর্তমানে জার্মানির পেশাদার ফুটবল লিগের দ্বিতীয় স্তর ২. বুন্দেসলিগার ক্লাব হলস্টাইন কিল এবং জার্মানি জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় এবং বাম পার্শ্বীয় আক্রমণভাগের খেলোয়াড় হিসেবে খেলেন। ২০০৪–০৫ মৌসুমে, জার্মান ফুটবল ক্লাব ভালস্টেটের যুব পর্যায়ের হয়ে খেলার মাধ্যমে আর্প ফুটবল জগতে প্রবেশ করেছেন এবং পরবর্তীকালে হামবুর্গারের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৭–১৮ মৌসুমে, জার্মান ক্লাব হামবুর্গারের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; হামবুর্গারের হয়ে দুই মৌসুমে ৩৫ ম্যাচে ৩টি গোল করার পর ২০১৯–২০ মৌসুমে তিনি প্রায় ৩ মিলিয়ন ইউরোর বিনিময়ে জার্মান ক্লাব বায়ার্ন মিউনিখে যোগদান করেছেন। বায়ার্ন মিউনিখে হয়ে তার প্রথম মৌসুমে তিনি হান্স-ডিটার ফ্লিকের অধীনে ২০১৯–২০ বুন্দেসলিগার শিরোপা জয়লাভ করেছেন। ২০২১–২২ মৌসুমে, তিনি ধারে বায়ার্ন মিউনিখ হতে জার্মান ক্লাব হলস্টাইন কিলে যোগদান করেছেন। ২০১৫ সালে, আর্প জার্মানি অনূর্ধ্ব-১৬ দলের হয়ে জার্মানির বয়সভিত্তিক পর্যায়ে অভিষেক করেছিলেন।